གོང་དུ་སྐུ་ངོ་བཀའ་ཟུར་མཆོག་གིས་བཀའ་གནང་བ་དེ་དག་ཤིན་ཏུ་གལ་ཆེན་པོ་ཤ་སྟག་ཡིན།ཆོལ་ཁ་སོ་སོའི་ངོས་ནས་ལས་དོན་གང་འདྲ་ཞིག་བྱས་ཀྱང་ཆོལ་ཁ་ཕན་ཚུན་བར་མཐུན་ལམ་ཡོང་ཐབས་ལ་དོན་དམ་པས་འབད་བརྩོན་གནང་དགོས་པ་མ་གཏོགས།ཆོལ་ཁ་དང་ལུང་ཚན་བར་དུ་ཕྱོགས་རིས་དང་འགལ་ཟླར་འགྲོ་གཞིར་མ་སོང་བ་ཞིག་ལག་ལེན་ངོ་མའི་ཐོག་མཛད་དགོས།བཙན་བྱོལ་ནང་དུ་ཐོག་མར་ཆོས་ལུགས་དང་ཆོལ་ཁ་སོ་སོའི་ཚོགས་པ་འཛུགས་དགོས་པའི་རྒྱུ་མཚན་ནི།བོད་སྤྱི་པའི་རྩ་དོན་བསྒྲུབ་རྒྱུའི་ཆེད་དུ་བཙུགས་པ་ཞིག་མ་གཏོགས།ཆོལ་ཁ་དང་ཆོས་ལུགས་སོ་སོའི་ཐོབ་ཐང་རྩོད་རྒྱུའི་ཆེད་དུ་བཙུགས་པ་ཞིག་གཏན་ནས་མིན།ཚོགས་པ་ཐོག་མར་འཛུགས་པའི་སྐབས་ཀྱི་ཀུན་སློང་དང་དམིགས་ཡུལ་ནི།བོད་སྤྱི་པའི་དོན་དུ་ནུས་པ་མཉམ་དུ་སྤུངས་རྒྱུ་དང་འགན་ཁུར་མཉམ་ཁུར་བྱས་ཏེ་སྤྱི་པའི་ལས་དོན་སྒྲུབ་པའི་ཆེད་དུ་ཡིན་ན་ཡང༌།རིམ་པས་ཐོག་མའི་ཀུན་སློང་དང་དམིགས་ཡུལ་ལ་འགྱུར་བ་ཕྱིན་པ་ལྟ་བུར་གྱུར་ཏེ།ཆོལ་ཁ་སོ་སོའི་ཐོབ་ཐང་དང་ཁེ་ཕན་གཙོ་བོར་འཛིན་མཁན་ལྟ་བུ་ཞིག་ཏུ་གྱུར་པ་རེད།དེང་སང་བཙན་བྱོལ་ནང་དུ་ཡོད་པའི་ཆོལ་ཁ་གསུམ་གྱི་མཐུན་ལམ་ལ་ཕྲན་བུ་ཉམས་ཆག་འགྲོ་བཞིན་པའི་དུས་སྐབས་ཤིག་ཏུ་སླེབས་ཡོད།བོད་སྤྱི་ཡོངས་ཀྱི་ཆ་ནས་བོད་ཆོལ་ཁ་གསུམ་གྱི་མཐུན་ལམ་སྔར་བཞིན་བརྟན་པོ་དང་གཙང་མར་གནས་ཐུབ་ཡོད་ནའང༌།བཙན་བྱོལ་པའི་སྤྱི་ཚོགས་ནང་དུ་བོད་ཆོལ་ཁ་གསུམ་གྱི་གནས་སྟངས་ལ་སྐྱོན་ཆ་ཕྲན་བུ་ཡོང་བཞིན་པ་དངོས་ཡོད་གནས་ཚུལ་རེད།བར་ལམ་ནས་ྋརྒྱལ་བ་རིན་པོ་ཆེས།ང་ཤི་དུས་ཤི་བཟོ་བདེ་པོ་ཡོང་བ་ཞིག་བྱོས་ཨ།ང་ཤི་དུས་མ་འོངས་པར་གང་འདྲ་བྱས་ཡོང་བསམ་པ་ཞིག་ཡོད་པ་ཡིན་ན།སེམས་མ་བདེ་བ་ཆེན་པོ་ཡོང་ས་རེད།ཅེས་བཀའ་ལན་མང་པོར་ཕེབས་མྱོང་ཡོད།བཀའ་སློབ་འདི་ཆེད་དུ་དམིགས་ནས་གསུང་ས་དེ་བཙན་བྱོལ་པའི་བོད་མི་མང་ལ་གསུངས་པ་ཞིག་རེད་མ་གཏོགས།བོད་ནང་གི་མང་ཚོགས་ལ་དམིགས་ནས་གསུངས་པ་ཞིག་མ་རེད།བཀའ་སློབ་འདི་ཞེ་ས་མ་ཞུས་ན་ྋརྒྱལ་བ་རིན་པོ་ཆེའི་ཨུ་ཐུག་གི་གསུང་ཞིག་རེད།ད་ང་ཚོས་སྙིང་ལ་རུས་པ་བཅུག་ནས་ཤུགས་རྒྱག་དགོས་ས་ག་རེ་འདུགའདིའི་ཐོག་བསམ་བློ་གཏོང་དགོས་པའི་དུས་ལ་བབས་འདུག